કૉલેજના દિવસોમાં અમે રુઇયા કૉલેજ પાસે આવેલી મણિઝ નામની રેસ્ટોરાંમાં બહુ બેસતા હતા. એ અમારો ચિલ-આઉટ અડ્ડો હતો. આજે પણ અમે ફ્રેન્ડ્સ આ જગ્યાએ બેસીએ છીએ અને મજા કરીએ છીએ. મૈસૂર ઑડિટોરિયમની બાજુમાં આવેલી કૅફે મદ્રાસ અને કૅફે મૈસૂરની વાનગીઓની સુગંધ તો છેક રસ્તા પર પણ આવે. રુઇયા કૉલેજ અને પોદાર કૉલેજની વચ્ચે એક ગલી છે. અમે કૉલેજમાં હતા ત્યારે એ ગલીનું નામ કંઈ નહોતું, પણ આજે એનું નામ પ્રેમગલી પડી ગયું છે. આ નામ અમે સ્ટુડન્ટ્સે પાડ્યું હતું. આ પ્રેમગલીમાં છોકરાઓ-છોકરીઓની ભીડ હોય અને છતાં કોઈ એકબીજાની સામે જોયા વિના પોતાના પાર્ટનર સાથે ગુટરગુ કરવામાં વ્યસ્ત હોય. પ્રેમગલીના ખૂણા પર સિનિયર સ્ટુડન્ટ્સ ઊભા હોય, જેથી અંદર બેઠેલાં છોકરાઓ-છોકરીઓને કોઈ હેરાન કરવા ન આવે. આ પ્રેમગલીમાં મળેલાં અને પ્રેમમાં પડેલાં અનેક કપલના ઘરે આજે બચ્ચાંઓ રમે છે.